Caerdydd yw'r ddinas gyntaf yng Nghymru i gael ei henwi'n Ddinas Goed y Byd
Nod rhaglen Dinasoedd Coed y Byd, a sefydlwyd gan sefydliad cadwraeth ac addysg di-elw, The Arbor Day Foundation, yw creu mwy o fannau gwyrdd mewn ardaloedd trefol drwy gydnabod dinasoedd sy'n gwneud hyn yn dda.
Dywedodd yr Aelod Cabinet dros Ddiwylliant, Parciau a Digwyddiadau, y Cynghorydd Jennifer Burke-Davies: "Mae 20,000 o goed eisoes wedi'u plannu ledled y ddinas yn ystod 6 mis cyntaf ein rhaglen plannu coed uchelgeisiol a, gyda chymorth ein byddin anhygoel o wirfoddolwyr, y bwriad yw plannu llawer mwy dros y blynyddoedd nesaf.
"Wrth i'r coed hynny dyfu byddant yn chwarae rhan bwysig, nid yn unig o ran amsugno allyriadau carbon Caerdydd, ond hefyd yn helpu i lanhau'r aer rydym i gyd yn ei anadlu, gan ddarparu cynefinoedd pwysig ar gyfer natur a gwneud y ddinas yn lle gwyrddach i fyw ynddo."
Dywedodd Prif Weithredwr The Arbor Day Foundation, Dan Lambe: "Bob blwyddyn mae rhaglen Dinasoedd Coed y Byd yn tyfu ac yn ychwanegu set arall o ddinasoedd anhygoel ledled y byd. Mae pob dinas unigol a gydnabyddir fel Dinas Goed y Byd wedi gwneud jobyn gwych o wneud coedwigaeth drefol yn ffocws i'w chymuned. Drwy'r gydnabyddiaeth hon bydd dinasoedd ledled y byd yn ymuno â chymunedau o'r un anian sy'n cydnabod pwysigrwydd plannu coed i gyfrannu at eu canopi coed trefol."
Coed Caerdydd mewn rhifau
Yn y tymor plannu 6 mis cyntaf, mae'r prosiect wedi:
plannu 16,000 o goed ar wyth hectar o dir (sy'n cyfateb i tua 11.2 o gaeau pêl-droed) gyda 4,000 o goed eraill wedi'u plannu fel rhan o raglen blannu flynyddol brif ffrwd y cyngor.